Drie verdagtes vas ná moord op egpaarDrie mans in hegtenis geneem na die moord op ŉ egpaar van Tongaat in KwaZulu-Natal. ŉ Polisiewoordvoerder, kol Jay Naicker, sê ŉ 26-jarige man is Woensdagoggend in Burbreeze in hegtenis geneem. “Die ander twee verdagtes is tussen 21 en 26 jaar oud en is die middag in hegtenis geneem.” Naicker sê ŉ mes, twee vuurwapens en bloedbevlekte klere is in die 26-jarige verdagte se besit gevind. Balaram Reddy (56) en sy vrou Maliga (52) is op 22 Desember in hulle slaapkamer oorval en doodgeskiet. Die egpaar se seun Nivashin (27) is in die rug geskiet en verskeie kere met ŉ skerp voorwerp gesteek. Die gesin het glo geslaap toe drie gewapende mans ŉ agterdeur oopgebreuk het en toegang tot die huis gekry het. Die drie mans sal Vrydag in die Tongaat landdroshof verskyn.